ป่วนแต่เช้า! เกิดเสียงดังคล้ายระเบิด MRT สุทธิสาร
ป่วนแต่เช้า! เกิดเสียงดังคล้ายระเบิด MRT สุทธิสาร ผู้โดยสารตกใจวิ่งกรูกันออกมาจากตัวรถและหนีขึ้นมาด้านบนของสถานี ส่วนสาเหตุเจ้าหน้าที่กำลังตรวจสอบ
5 ก.ค. 2559

ผู้สื่อข่าวรายงานว่า วันนี้ (5 ก.ค.59) เมื่อเวลา 08.30 น.รถไฟฟ้าใต้ดินหรือ หรือ MRT ในเครือบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เกิดเสียงดังคล้ายระเบิดในขบวนจากสถานีสุทธิสารและมีควันออกมาแต่ไม่มาก ส่งผลให้มีผู้บาดเจ็บเล็กน้อย 1 ราย และผู้โดยสารจำนวนมากตกใจวิ่งกรูออกมาจากตัวรถเพื่อหนีขึ้นมาด้านบนของสถานี
ทางด้าน นายพีระยุทธ สิงห์พัฒนากุล ผู้ว่าการรถไฟฟ้าขนส่งมวลชนแห่งประเทศไทย เปิดเผยว่า ล่าสุด เจ้าหน้าที่ได้ขนถ่ายผู้โดยสารไปยังขบวนรถสำรอง และนำรถขบวนที่ขัดข้องเข้าสู่ศูนย์ซ่อมบำรุงแล้ว
ทั้งนี้ จากการตรวจสอบเบื้องต้นพบว่า เกิดจากระบบไฟฟ้าขัดข้อง อย่างไรก็ตาม ขณะนี้รถไฟฟ้า MRT สามารถเดินรถได้ตามปกติแล้ว โดยเหตุการณ์ดังกล่าวทำให้การเดินรถล่าช้าไปประมาณ 5 นาที และมีผู้โดยสารสะสมจำนวนมาก